**BESZÁMOLÓ**

**A KŐSZEGI SPORTHORGÁSZ EGYESÜLET**

**2021. ÉVI TEVÉKENYSÉGÉRŐL**

**Tisztelt Képviselő-testület!**

A Város Képviselő-testülete és az egyesület között megkötött feladatátvállalási megállapodásban, valamint a halászati jog és terület haszonbérletéről szóló szerződésben foglaltak szerint készítettük el a 2021. évről szóló beszámolónkat.

Kőszeg Város Önkormányzatának tulajdonában lévő kőszegi 1113/2 és 1113/3 helyrajzi számú 7 hektárt meghaladó közpark és annak területén elhelyezkedő 3,4 hektáros Csónakázó tó, valamint a kőszegi 0115 helyrajzi számú közel 4 hektáros ingatlan és annak területén elhelyezkedő 1 hektáros Téglagyári tó tekintetében 2021. évben egyesületünk az alábbi tevekénységeket végezte a horgászvizek és annak környezeti állapotának megóvása, javítása érdekében

* a Csónakázó tó folyamatos vízszint kezelése, befolyó, kifolyó zsilip karbantartása, víz felszínén lévő uszadékok eltávolítása,
* a Csónakázó tavat vízpótlással ellátó vízfolyás, a Malomárok tisztítása a Csónakázó tó befolyó zsilipjénél és az Eitner malomnál.
* a víz minőségének javítása érdekében vízitök, liliom telepítése,
* Csónakázó tónál vízforgató elhelyezése, üzemeltetése
* folyamatos fűnyírás, a gyomnövények kivágása, a tópartot körülvevő sétaút karbantartása, fák, cserjék metszése, visszafiatalítása, veszélyes fák kivágása
* szemétgyűjtők, folyamatos

ürítése,

* padok karbantartása,
* Téglagyári tó parkolójának karbantartása,
* a Téglagyári tó vízszintjének stabilizálása érdekében kialakított vízelvezetők tisztítása.

Egyesületünk a horgászsport népszerűsítése mellett a táj és a települési környezet harmonikus fejlesztése, a természetes környezet megőrzése, a környezettudatos szemléletmód kialakítása, a turisztikai fejlődés elősegítése érdekében végzett tevékenysége:

* halismereti tanösvény, horgász-oktató és -bemutató ház folyamatos fejlesztése, üzemeltetése és karbantartása,
* szalonnasütők, pihenőterületek karbantartása,
* napelemes közvilágítás kiépítése a bemutató házig,

Az egyesületünk által karbantartott, kezelt területek mindenki részére nyitottak. A város zajától, a rohanó világból egy kis csendre, nyugalomra vágyók, és a városba érkező turisták szívesen látogatják. Számos programhoz, életeseményhez nyújt technikai segítséget, eszközöket, tárgyi feltételeket az egyesületünk saját vagyontárgyaival így segítve az alábbi programokat:

* leánykérés, esküvői szertartás, fotózás,
* munkaközösségek csapatépítő tréningjei,
* kiránduló csoportok programhelyszínei,
* baráti társaságok, civil szervezetek, iskolák rendezvényei.

2021. évben a COVID -19 vírus miatt elrendelt veszélyhelyzeti korlátozások - a 2020. évhez hasonlóan - természetesen egyesületünk életében is változást eredményeztek.

Míg egyik oldalon a szervezett programokat törölni, vagy csúsztatni kellett, addig az emberekben kényszerűen megnőtt kültéri szabadidős tevékenységek iránti igények kiszolgálása rótt több feladatot számunkra. A csónakázó tónál, 2020. évhez hasonlóan nagyon sok sétáló, futó, kiránduló és nem utolsó sorban horgász töltötte szabadidőjét.



Egyesületünk alapfeladata a horgászsport fejlesztése, népszerűsítése, igényes környezetben megfelelő horgászlehetőségek biztosítása.



* 2021. év második félévében, bár a gyermektábort még ekkor sem „mertük” lebonyolítani, a korábban meghirdetett programokkal, rendezvényekkel vártuk tagjainkat, a városban élőket, valamint a városba érkezőket:

• a felnőtt korosztályban az évi több alkalomra kiírt házi horgászversenyek mellett, a megyei amatőr/hobbi és versenyzői horgász-megmérettetéseken is részt vesznek egyesületünk horgászai, melynek során évek óta egyéniben és csapatban is előkelő helyen végeztek, így a kőszegi versenyhorgászok országos és válogatott világversenyen is öregbítik Kőszeg város hírnevét.

• kiemelt rendezvényeink: IPA horgászverseny, Retro horgászverseny, egyesületi felnőtt nyílt horgászversenyek mellett hagyományossá vált nyárbúcsúztató horgászverseny.

Egyesületünk feladata a természet, a vizek és ezen belül a halállomány védelme. A hatóságok segítése a jogszabálysértő halfogás, a környezet- és természetvédelmi szabálysértések megelőzésében, felderítésében, emellett közreműködés az országos és helyi horgászrend megtartásában és megtartatásában. Ennek során saját költségén az egyesület a Vas Megyei Kormányhivatal felügyelete alatt – mint rendészeti feladatokat ellátó egyéb közigazgatási szerv – három fő rendészeti feladatokat ellátó halászati őrrel és további társadalmi halőrökkel óvja és védi a kezelt területeket.

Egyesületünk az elvégzett feladatok, munkák anyagi hátterét saját erőből, a tagság által fizetett tagdíjakból, hozzájárulásokból, és támogatásokból fedezi. Az egyesület tisztségviselői, tagjai tevékenységüket díjazás nélkül, társadalmi munkában végzik.

**Az egyesület működése, törvényesség**

Egyesületünk vezetősége, bizottságai a belső szabályozások - alapszabály, fegyelmi szabályzat, pénzügyi szabályzat, horgászrend – alapján működött az egész év folyamán, figyelemmel a vonatkozó általános jogi normákra.

Egyesületünk vezetése és tagsága éves tevékenysége során több ezer önkéntes munkaórát teljesített.

Egyesületünk iratai, dokumentációja, tagnyilvántartása naprakész, az alapszabályban előírt közgyűléseket, vezetőségi ülések megtartottuk, az egyesületi élethez szükséges határozatokat megalkottuk. A kialakított működési rendet, az irányítás mechanizmusát fenntartotta a vezetőség.

A közgyűlés által elfogadott munkatervben rögzítetteket elvégeztük. Az előző évekhez hasonlóan költségtakarékos, a költségvetéshez ragaszkodó gazdálkodást folytatottunk.

A halgazdálkodásról és a hal védelméről szóló 2013. évi CII törvény, valamint a vidékfejlesztési miniszter halgazdálkodás és a halvédelem egyes szabályainak megállapításáról szóló 133/2013. (XII. 29.) VM rendelete egyesületünkre – a meglévő feladatokon túlmenően – több adminisztrációs feladatot írt elő, mely többek közt a társadalmi munkában végzett önkéntes óraszám növekedését eredményezte.

A törvényi előírásokhoz igazodva mindkét tó esetében a szakhatóság által jóváhagyott a halgazdálkodási tervvel rendelkezünk. Az elkészített halgazdálkodási tervnek, a halőrzésnek, az előírt oktatási, vizsgáztatási rendszernek és az országosan előírt elektronikus nyilvántartási rendszer vezetésének maradéktalanul eleget tettünk.

**A taglétszám alakulása**

Kőszeg városában az egyik legnagyobb civil szervezetként működik a Kőszegi Sporthorgász Egyesület.

Egyesületünk taglétszáma 2021. évben 674 fő volt, amelyből 75 fő gyermek. Egyesületünk tagnyilvántartása naprakész.

2021-ban a területi- és napijegyek értékesítésével széles körben biztosítottuk a horgászatot mindkét kezelésünkben lévő horgászvízen. A napijegyet váltó horgászok az ország szinte minden pontjáról érkeztek városunkba.

A halasításainknak köszönhetően a vizeink fogható halban, halfajokban gazdagok, ezért nagy népszerűségnek örvendenek nemcsak a megyében, de országosan is.

A vendégéjszakák számának növekedésével mára már a horgászat is jelentős szerepet tölt be a turizmusban.

A jövő szempontjából örvendetesnek mondható gyermekhorgászaink számának stabilitása, ehhez mindenképpen hozzájárult egyesületünknek a horgász utánpótlás biztosítása érdekében kifejtett számos kezdeményezése, így a szakkörök, a versenyre történő felkészítések, és a gyermektábor.

**Kapcsolattartás**

Egyesületünknek az ellenőrzésére jogosult szervekkel, hatóságokkal, társszervezetekkel az év során kapcsolattartása folyamatos volt. Az előírt hatósági kötelezettségeknek eleget tettünk.

A vezetőség és a tagság közötti kapcsolattartás a programokról, a haltelepítésekről, és fogadóórákról a hirdetőtáblán, a székhelyen kihelyezett értesítésekkel, az ügyfélfogadáson, és személyes tájékoztatókon történt meg.

Az egyesületi honlapunkon – ([www.koszegitavak.hu](http://www.koszegitavak.hu)) – tájékoztatjuk a tagságot és az érdeklődőket. Az írott és elektronikus médiumokban az egyesület életéről, tevékenységéről széles körben adtunk tájékoztatást, mely öregbítette Kőszeg Város hírnevét is.

**Gazdálkodás**

Egyesületünk bevételei a tagdíjakból, a horgászterületi jegyekből, a napijegy értékesítésből, illetve az ADÓ 1%-ából állt. Egyesületünk vagyona ez évben is gyarapodott a tárgyi eszközök tekintetében, valamint a bemutatóház berendezéseivel, fejlesztésével.

Egyesületünk pénzügyi gazdálkodásának felügyeletét Ellenőrző Bizottságunk látta el. A számviteli törvény szerinti egyéb szervezetek egyszerűsített beszámolóját az erre szakosodott könyvelő iroda készíti el, amelyet egyesületünk közgyűlése 2022. április 20-án fog megtárgyalni.

Egyesületünk gazdálkodása 2021-ben is kiegyensúlyozott volt. A tervezett bevételek és kiadások teljesültek. A működéssel kapcsolatos hatósági díjak kifizetését határidőre teljesítettük.

A napijegy értékesítés a korábbi évekhez hasonlóan a város több pontján biztosított volt bizományosi szerződés keretében, helyi vállalkozók bevonásával.

**Halgazdálkodás, telepítések**

Egyesületünk vezetősége a tagság igényeinek kiszolgálása érdekében a halasítás mennyiségi és minőségi megvalósítására kiemelt figyelmet fordított. A szigorú, egyben kötött gazdálkodásnak köszönhetően a tervezett haltelepítés megtörtént.

Az elmúlt évekhez hasonlóan 2021-ban is a telepítések nagy részét a ponty tette ki, de vizeinkbe keszeg és compó is került. Tavaink halban való gazdagsága a fogható kapitális méretű pontyok, amurok a megye horgászainak is felkeltette a figyelmét. A fogási naplók alapján megállapítható, hogy a tavalyi évben a telepített halmennyiségnek az 1/3-a lett visszafogva, amely miatt 2022. évben a telepítéseket vissza kell fogni.

Megállapítható, hogy egyesületünk horgászai, bár nagyrészük megeszi a halat, de egyre inkább a sporthorgászatot művelik, szem előtt tartva a „catch and release” szemléletet.

**Környezetvédelmi tevékenység**

A táj és a települési környezet harmonikus fejlesztése, a természetes környezet megőrzése, a környezettudatos szemléletmód kialakítása, a turisztikai fejlődés elősegítése és a horgászsport népszerűsítése érdekében a halismereti tanösvényt egyesületünk karbantartotta és fejlesztette.

A nádtelepítés mellett vízitököt is próbáltunk meghonosítani, egyelőre sikertelenül, de nem adjuk fel.

A környezetvédelmi tevékenységet egyesületünk saját bevételeiből és a kapott támogatásból végzi, valamint társadalmi munkákkal valósítja meg a helyi vállalkozók segítségével. A tavak környezetéről a városlakók és a városba érkezők kirándulók is pozitív véleménnyel vannak.

A tavak vízszintjének stabilizálását, a víz minőségének javítását és környezeti állapotának megóvását, karbantartását, felújítását az év folyamán egyesületünk tagjai végezték el. A környezet állagának fenntartása érdekében önkéntes munka keretében ürítjük a szeméttárolókat, az időjárás függvényében tavasztól őszig havi két alkalommal nyírjuk a füvet, a cserjéket és a fákat szükség szerint gondozzuk. 2021. évben kilenc elszáradt veszélyes fát kellett kivágnunk. Itt köszönetet kell mondanunk a városnak, mivel jelzésünkre egy olyan elöregedett veszélyes fát vágtak ki, amelyet az egyesület saját erejéből nem tudott megoldani. A köztéri bútorokat rendszeresen karbantartjuk. A 2019-ben megjelent hódok, úgy tűnik tavaly már nem rongálták tovább a fákat a Csónakázó tavon, és újabb hódüreg sem omlott be.

2021. évben a feladatátvállalási megállapodás alapján Kőszeg városától kapott támogatást felhasználva 1 db. nagyteljesítményű vízforgatót vásároltunk és üzemeltettünk a Csónakázó tóban. A beszerzés apropója az volt, hogy ugyan átfolyó rendszerű a tó, de a továbbra is hektikus vízellátás miatt június közepére drasztikusan lecsökkent a víz oldott oxigénszintje a márciusi 12,46 mg/L- ről 5,29 mg/L-re, ami a vízhőmérsékleteket is figyelembe véve 114 %-ról 65 %-ra csökkent oxigéntelítettséget jelent. A vízforgató üzembe- helyezésével sikerült 90 % körülire emelni ezt az értéket.

Csónakázó tó vízutánpótlásának ellátása a Malomárokból 2021-ben is többször akadozott, bár a Gyöngyöspatakon lévő zsilip új kezelője lelkiismeretesebben végezte dolgát. Itt meg kell említeni, hogy tavaly az Önkormányzat kicseréltette a Csónakázó tó lefolyó műtárgyainak egy részét, így a víz leeresztése akadálymentessé vált, és az új játszótéren sem fognak halak úszkálni a következő években.

Egyre nagyobb gondot jelent a Csónakázó tó partjának eróziója. Tudomásul kell venni, hogy a tó 44 éve épült, azóta semmilyen felújítás nem történt.

A partoldal mindegyik oldalon folyamatosan szakad le, a bemosások egyes helyeken elérik az egy métert. A 44 évvel ezelőtt, a tóparttól 2-3 méterre elültetett fák már vízinövényként élnek, illetve élnének, de nem tudnak.

Jelenleg még csak horgász alatt szakadt be a part, aminek a ruhaszárításon kívül nem volt komolyabb következménye, de mindez megtörténhet bármikor kisgyerekkel is. Véleményük szerint 1-2 éven belül elkerülhetetlen a komplett tófelújítás, vagy minimum a partoldalak megerősítése.

Kérem a Tisztelt Képviselő Testületet, hogy az egyesület 2021. évre vonatkozó beszámolóját fogadja el.

Kőszeg, 2022. február 09.

Tisztelettel:

Horváth Ferenc sk.

elnök

**HATÁROZATI JAVASLAT**

Kőszeg Város Önkormányzatának Képviselő-testülete a Kőszegi Sporthorgász Egyesület 2021. évi tevékenységéről szóló beszámolóját elfogadja.